Nos Jahanz, por la grace de Deu, humiles abbez de Flavigné, et nos Thiebauz, abbés de Fontenois, facons savoir à touz ces qui verrunt ces presentes lettres que en nostre presence estaubliz Renauz de Corceles ai recognu por devant nos sa maisum de Corceles jurable et rendable à noble baron Hugue, duc de Borguoingne, et à ses hoirs, et que cil Renauz de Corceles et sai hoir lou sunt tenu jurer au devant dit Hugues, duc de Borgoingne, et à ses hoirs à lor requeste. Ou tesmoingnage de ceste chose et par la prière de celui Renaut, nos avons mis nos seaus en ces presentes lettres, en l’an de l’Incarnation Nostre Seignor mil et dus cenz et cinquante et nuef ou mois d’avril.